Foto wys hartverskeurende laaste oomblikStephanie Ray klou verbete aan Blake Ward in die hospitaal. (Foto: Facebook) ŉ Hartverskeurende foto wys hoe ŉ 15-jarige meisie verbete aan haar kêrel (16) klou in sy hospitaalbed voordat die masjiene wat hom aan die lewe gehou het, afgeskakel is. Stephanie Ray (15), ŉ Britse meisie, het ŉ hartroerende huldeblyk op Facebook gelewer met die foto van haar en haar vriend, Blake Ward. “Vandag was vir my die moeilikste dag nóg en dit is ŉ dag wat ek nooit sal kan vergeet nie,” het die tienermeisie emosioneel op Facebook geskryf. “Ek het nog nie [Blake se] bed verlaat sedert die ongeluk nie. Soos julle almal weet was hy ŉ liefdevolle persoon wat enigiets vir enigiemand sou doen. “Ons is gister ingelig dat Blake se brein nooit gaan herstel nie en dat sy brein té beskadig is. Ons moes die moeilike besluit neem om die masjiene af te skakel en hom te laat gaan. Weet net, hy was nie in enige pyn voor hy dood is nie en sy familie was by hom. Hy sal vir altyd gemis word en hy sal altyd ŉ spesiale plek in my hart hê. Vlieg hoog, baby boy, ek sal jou trots maak.” Cambrian News berig Ward het byna ŉ week gelede amper in die see in Tywyn, ŉ kusdorp naby Gwynedd in die suide van Wallis, verdrink. Hy is per helikopter na die Alder Hey-hospitaal in Liverpool geneem en is twee dae na die ongeluk in dié hospitaal dood. Volgens die BBC is nog ŉ 16-jarige asook ŉ 17-jarige ook per helikopter na veiligheid gebring nadat hulle saam met Ward in die moeilikheid beland het. Die drie tieners was op die strand saam met familielede toe die voorval plaasgevind het.